Mihej (Šarić)/Glava 5.
1 Sad ćeš biti potlačena, ti tlačiteljice: "Nasip su oko nas povukli. Po obrazu udaraju štapom vladaoca Izraelova. 

2 A ti, Betleheme-Efrato, među krajevima Judinim najmanji, iz tebe će mi izaći onaj, koji će biti vladalac u Izraelu. Njegov je početak iz davne davnine, iz dana vječnosti. 

3 Zato ih On predaje, do vremena, kad rodi, koja rađa. Tada se vraća ostatak braće njegove k djeci Izraelovoj. 

4 On se pojavljuje i vlada u snazi Gospodnjoj, u veličanstvu imena Gospoda, Boga svojega. Oni će u sigurnosti stanovati; jer će se on tada pokazati velik do krajeva zemaljskih. 

5 I On će biti mir. Dođe li tada Asirac u našu zemlju i prodre li u tvrđave naše, to ćemo postaviti suprot njemu sedam pastira i osam kneževskih ljudi. 

6 Oni će opasti zemlju Asiriji mačem i zemlju Nimrodovu oštracem. Tako će nas on izbaviti od Asirije, ako dođe u našu zemlju i stupi na međe naše. 

7 Tada će ostatak Jakovljev biti među mnogim narodima kao rosa od Gospoda, kao dažd po zelenoj travi, što ne čeka čovjeka, niti se uzda u djecu čovječju. 

8 Tada će ostatak Jakovljev biti među neznabošcima usred mnogih naroda kao lav među životinjama šumskim, kao lavić među stadima ovaca, koji gazi, kad prodre, rastrga - i nitko ne može izbaviti! 

9 Ruka će tvoja pobijediti neprijatelje tvoje. Svi će se protivnici tvoji istrijebiti. 

10 "U onaj će se dan dogoditi", govori Gospod, "i ja ću utamaniti u tebe konje tvoje, potrt ću kola tvoja. 

11 Zatrt ću tvrđave u tvojoj zemlji i porušit ću sva tvrda mjesta tvoja. 

12 Istrijebit ću čaranje iz ruke tvoje. Nećeš više imati gatara. 

13 Utamanit ću u tebe rezane likove tvoje i kamene stupove tvoje. Nećeš se više klanjati lošemu djelu ruku svojih. 

14 Porušit ću u tebe Ašere tvoje i utamanit ću idolske likove tvoje. 

15 lzvršit ću osvetu u plamenoj ljutini na narodima koji ne htjedoše slušati." 

Mihej (Šarić)